OBRAZLOŽITVENI MEMORANDUM

Da bi okrepili vzdržnost in zmanjšali potrebe po likvidnosti ekonomskega programa za Portugalsko ter v skladu z izjavo vodij držav in vlad euroobmočja in institucij EU z dne 21. 7. 2011 je treba spremeniti Izvedbeni sklep Sveta 2011/344/EU o odobritvi finančne pomoči Portugalski. Spremembe se nanašajo zlasti na:

i) zmanjšanje obrestne marže na nič za uskladitev z aranžmajem za plačilne bilance in

ii) podaljšanje povprečne zapadlosti celotnega aranžmaja z „do 7,5 leta“ na „do 12,5 leta“ s podaljšanjem zapadlosti posameznih izplačil, tako da se lahko v okviru programa Evropskega mehanizma za finančno stabilizacijo (European Financial Stabilisation Mechanism – EFSM) posojila črpajo največ 30 let.

Marža se zniža za vsa izplačila (tj. za tista, ki so že bila izvršena, ter za črpanje posojila v prihodnosti), podaljšanje povprečne zapadlosti pa bo doseženo z izplačilom prihodnjih zneskov na podlagi daljših zapadlosti. Glede na to, da spada dajanje posojil EU pod kritna posojila, za že izplačane zneske ni mogoče podaljšanje zapadlosti. Komisija bo poskrbela za to, da bo zapadlost prihodnjih izplačil omogočila ustrezno upravljanje varnostne rezerve v proračunu EU.

Posojilo EFSM Portugalski ima trenutno maržo v višini 215 bazičnih točk in najdaljša dovoljena povprečna zapadlost splošne pomoči znaša 7,5 leta, pri čemer je zapadlost posameznih izplačil med 2 letoma in 15 leti. Pod takšnimi pogoji je Portugalska do sedaj prejela dve izplačili z zapadlostjo leta 2021 (kupon 3,5 %), leta 2016 (kupon 2,75 %). Povprečna zapadlost dosedanjih izplačil EFSM Portugalski znaša 6,35 leta.

Treba je omeniti, da bodo pričakovani prihranki zaradi sprememb povečali vzdržnost in izboljšali napovedi glede likvidnosti iz programa. Poleg tega obstajajo tudi posredni učinki na zaupanje zaradi okrepljene verodostojnosti izvajanja programa. Posledično se izboljšajo pogoji za državno najemanje posojil, kar vpliva tudi na zasebni sektor. Ti posredni učinki koristijo tako državam, ki dajejo posojila, kot tistim, ki jih najemajo.

Ob upoštevanju zgornjih razlag Komisija meni, da so spremembe, ki zajemajo zmanjšanje marže in podaljšanje povprečne zapadlosti posojila EFSM Portugalski koristne za uresničitev ciljev programa.

2011/0246 (NLE)

Predlog

IZVEDBENI SKLEP SVETA

o spremembi Izvedbenega sklepa 2011/344/EU o finančni pomoči Unije Portugalski

SVET EVROPSKE UNIJE JE –

ob upoštevanju Pogodbe o delovanju Evropske unije,

ob upoštevanju Uredbe Sveta (EU) št. 407/2010 z dne 11. maja 2010 o vzpostavitvi Evropskega mehanizma za finančno stabilizacijo[1] in zlasti člena 3(2) Uredbe,

ob upoštevanju predloga Evropske komisije,

ob upoštevanju naslednjega:

1. Na prošnjo Portugalske je Svet odobril finančno pomoč Portugalski (Izvedbeni sklep 2011/344/EU[2]) v podporo korenitemu gospodarskemu in reformnemu programu, katerega namen je ponovno vzpostaviti zaupanje, omogočiti ponovno trajnostno rast gospodarstva ter zaščititi finančno stabilnost na Portugalskem, v euroobmočju in v Uniji.

2. Koristno bi bilo podaljšati zapadlosti in znižati maržo obrestnih mer, da bi se v skladu s sklepi vodij držav ali vlad euroobmočja in institucij EU z dne 21. julija 2011 uresničili cilji programa.

3. Da bi okrepili likvidnost in cilje glede vzdržnosti, se mora ta sklep uporabljati tudi za tranše, ki so že bile izplačane.

4. Zaradi navedenega je treba spremeniti Izvedbeni sklep 2011/344/EU –

SPREJEL NASLEDNJI SKLEP:

Člen 1

Člen 1 Izvedbenega Sklepa 2011/344/EU se spremeni:

(1) odstavek 1 se nadomesti z naslednjim:

„1. Unija da Portugalski na voljo posojilo v vrednosti največ 26 milijard EUR z največjo povprečno zapadlostjo 12,5 leta. Zapadlost posameznih tranš posojila lahko znaša do 30 let.“

(2) odstavek 5 se nadomesti z naslednjim:

„5. Portugalska plača dejanske stroške financiranja Unije za vsako tranšo.“

Člen 2

Prvi stavek člena 1(1) in člen 1(2) se uporabljata tudi za tranše posojila, ki so bile izplačane pred začetkom veljavnosti tega sklepa.

Člen 3

Ta sklep je naslovljen na Portugalsko republiko.

Člen 4

Ta sklep se objavi v Uradnem listu Evropske unije .

V Bruslju,

Za Svet

Predsednik

[1] UL L 118, 12.5.2010, str. 1.

[2] UL L 159, 17.6.2011, str. 88.